<classify> WAGONJWA 12 ambao mishipa yao ya damu ya moyo imeziba kwa muda mrefu wanatarajiwa kufanyiwa upasuaji unaohitaji utaalamu wa hali ya juu katika kambi maalumu ya matibabu hayo katika Taasisi ya Moyo Jakaya Kikwete JKCI.Daktari wa moyo na mzibuaji mishipa ya damu ya moyo mbobezi JKCI, Peter Kisenge alisema katika kambi hiyo ya siku tatu washirikiana na daktari kutoka Saudi Arabia na Shirika la Madaktari Afrika la kutoka nchini Marekani.Matibabu ya wagonjwa ambao mishipa yao ya damu imeziba na kukaa muda mrefu bila tiba ni magumu na yanahitaji utaalamu wa hali ya juu. Kupitia kambi hii wagonjwa wenye matatizo hayo watapata matibabu, alisema Dk Kisenge.Dk Kisenge ambaye pia ni Mkurugenzi wa Tiba ya Moyo alisema matibabu hayo ni ya kuzibua mishipa ya damu ya moyo kwa upasuaji mdogo wa moyo wa bila kufungua kifua kwa kutumia mtambo wa cathlab na mgonjwa hutobolewa tundu dogo mshipa wa damu wa mkono huhusika.Upasuaji wa aina hii una faida kubwa kwa mgonjwa kwani baada ya matibabu kukamilika anaweza kukaa hospitali kwa saa chache na kuruhusiwa kurudi nyumbani bila kulazwa, ...Faida nyingine ya kambi hii ni utoaji wa mafunzo yatakayowawezesha madaktari kutoka JKCI kuendelea kutoa huduma hizi, alisema.Aliwaomba madaktari nchini kutuma wagonjwa wa mikoani wenye matatizo ya moyo hasa ya mishipa ya damu ya moyo iliyoziba ili waweze kupata matibabu sahihi katika taasisi hiyo.Daktari mbobezi wa moyo na mzibuaji wa mishipa ya damu ya moyo kutoka Shirika la Madaktari Afrika la nchini Marekani, Eric Powers alisema wamekuwa wakitoa mafunzo ya mara kwa mara kwa wataalamu wa JKCI. Aliwaambia waandishi wa habari sasa wanatoa mafunzo ya uzibuaji wa mishipa ya damu iliyoziba muda mrefu kupitia mishipa ya mkono.Mabadiliko ni makubwa katika utoaji huduma za matibabu JKCI. Mafunzo ya mara kwa mara yameboresha matibabu na kufanya wataalamu wa taasisi hii kufanya upasuaji mbalimbali wa magonjwa ya moyo, alisema Dk Powers.Kambi hiyo imedhaminiwa na Medtronic, watengenezaji na wasambazaji wa vifaa vya upasuaji na uzibuaji mishipa ya damu ya moyo, kampuni iliyo kusini mwa Jangwa la Sahara.  <topic>: KITAIFA 